વસ્લાવ નીજીન્સકી…આ નામ યાદ રાખવું હોય તો રાખી લેજો. અમુક જાણકારોના મતે ઇતિહાસનો આ શ્રેષ્ઠ ડાન્સર હતો. તેના કોઇ ક્લીયર વીડિયો ઉપલબ્ધ નથી એટલે આ વાત દાવા સાથે કરી શકાતી નથી. નીજીન્સકી વિશે એવું કહેવાતું કે આ માણસે ગુરુત્વાકર્ષણ બળને મહાત કરેલું. લીજેન્ડરી બેલે ડાન્સર અન્ના પાવ્લોવા સાથે તેમણે ઘણા શો કરેલા. તેમના શો જોઇને લોકો આભા બની જતા. આવો ડાન્સ કોઇ બીજું કરી જ ન શકે એવું કહેવાતું. 19પ0માં તો આ દંતકથારૂપ માણસ મૃત્યુ પામ્યો. જિંદગીના પાછલા વરસો એમણે એકાંતમાં વિતાવેલા. માનસિક સ્થિરતા રહી ન હતી અને સ્કીઝોફ્રેનીયાનો શિકાર બન્યા. ગાંડાના દવાખાનામાં છેલ્લા દિવસો આ મહાન નૃત્યકારે કાઢવા પડેલા. બીજા વિશ્ર્વયુદ્ધ દરમિયાન એમણે છેલ્લું પર્ફોર્મન્સ રશિયન સૈનિકો સામે કરેલું અને લંડનમાં દેહ છોડયો.